ঢাকা, ১০  জুলাই (শীর্ষ নিউজ ডটকম): ইসলামী দলগুলোর ডাকা ৩০ ঘণ্টার হরতালের প্রথম দিনে আজ রোববার সকাল থেকে দুপুর ১টা পর্যন্ত রাজধানীতে খেলাফত মজলিসের মহাসচিব নেজাম উদ্দিনসহ দেড়শতাধিক নেতাকর্মীকে পুলিশ গ্রেফতার করেছে। ইসলামী ছাত্র শিবিরের মহানগর পশ্চিম শাখার সাধারণ সম্পাদক সাজ্জাদ হোসাইনসহ কমিটির কয়েকজন নেতা রয়েছেন এ তালিকায়। তবে পুলিশ ১০৮ জনকে গ্রেফতারের কথা স্বীকার করেছে।  মহানগর পুলিশের একজন কর্মকর্তা দুপুর ২টায় প্রাপ্ত তথ্যের কথা উল্লেখ করে জানান, নগরীতে সর্বাধিক সংখ্যক গ্রেফতার করা হয়েছে পল্টন থানায়। ওই এলাকা  থেকে ৪২ জনকে গ্রেফতার করা হয়।  মোহাম্মাদপুর থানা পুলিশ ইকবাল রোডের একটি কোচিং সেন্টারে অভিযান চালিয়ে শিবিরের ২৩ নেতাকর্মী এবং ৬ জন পিকেটারকে গ্রেফতার করেছে। ইকবাল রোডের কোচিং সেন্টার থেকে ২৩ জন গ্রেফতার করা সম্পর্কে ওসি মাহমুদ হাসান বলেন, নাশকতার পরিকল্পনা করছিলো বলে তাদের গ্রেফতার করা হয়েছে। তিনি বলেন, গ্রেফতারকৃতদের মধ্যে শিবিরের মহানগর পশ্চিম শাখার সাধারণ সম্পাদকও রয়েছেন।  এছাড়া চকবাজার থানা পুলিশ ২ জন, শ্যামপুর থানা পুলিশ ১৩ জন, ডেমরা থানা পুলিশ ১ জন, দারুসসালাম থানা পুলিশ ১৫ জন, সূত্রাপুর থানা  পুলিশ ১ জন, গুলশান থানা পুলিশ ১ জন, কাফরুল থানা পুলিশ ৩ জন, উত্তরা থানা পুলিশ ৫ জন, পল্লবী থানা পুলিশ ২ জন, হাজারীবাগ থানা পুলিশ ১ জন এবং কোতোয়ালি থানা পুলিশ ৪ জনকে গ্রেফতার করার কথা নিশ্চিত করেছে।  (শীর্ষ নিউজ ডটকম/এমজে/এসএস/এএইচ/১৫.৪৬ঘ.)